Nach em Ufstah isch es vilne leider recht mulmi zmuet gsi: oisi schöni Projektwuche sött a somne schöne Tag ende wie si aagfange het. Als erschts het mal s Tippi müesse gruumt si, was mir ali mit gröschtem Iifer gmacht hend. Z'morge hemmer no im Restaurantzelt übercho, nachher simmer  uf ois elei gstellt gsi...D Ruckseck sind am gliich Ort deponiert worde wie am 1. Tag, denn isches uuf zum Bahnhof gange. Aber nei, nonig zum Zweck vo de Rückreis: womer mit en Funiculaire ufegfahre gsi sind hend hemmer de Instruktione vo de Frau Uhl zuegloset. Si het ois verzellt, das mer jetzt d Rally, wo eigentlich für de Mittwuchmorge vorgse gsi wär, wärded mache. Am Mittwuch het ois das die liebi Frau nöd wele zuemuete, was ois ali SEHR gfroit het.Mer hend Gruppe bildet und sind losgloffe. Mer hend  spezielli Fenschter (sind die würklich nur gmalet gsi??) aaglueget, Gärte inspiziert und ois dur chliini Gässli kämpft. Unterdesse hemmer sogar no en Migros gfunde, wo mer ois hend chöne iidecke mit Frass für die nächschte paar Stund. Nach emne Wiili Marsch simmer denn no bim Ziil acho, em "Neu-Chatel"J... Das hemmer im Schnelldurchlauf vo usse aaglueget, nachher hemmer nomal es bitzeli Frei gha bis zum Würkliche Abmarsch. De Dodi het für sini Fischer(?)-Ferie umbedingt no müesse zügs ha, drum sind mer i sin  langgsuechte "Magasin de Pèche" go Fischereiartikel chaufe. Nachdem au das gsche gsi isch hemmer ois uf de Wäg zum Bahnhof gmacht. Deet hemmer ois Troffe und vo Neuchatel Abschied gno...